L’Udin al vinç ma nol convinç ad in plen.
La scuadre di Guidolin e zuie ben tal prin timp, là che e mostre personalitât e snait, intant che te riprese e à un pas diferent e e lasse cjamp e iniziative ai toriniscj.
L’imprin de paritide al è dut blanc e neri, cun Pereyra, Maiocusel, Basta e Pasquale dinamics e vivarôs. Tai prins cuindis minûts l’Udin al va al tîr cuatri viaçs, comprendude la conclusion di Pereyra, che al segne dopo siet minûts di zûc.
Il Toro al patìs il domini teritoriâl dai furlans almancul pai prins cuarantecinc minût. Tal secont timp l’Udin al somee jessi mancul in partide, soredut cu lis gjambis. Il Toro al cjape sù cualchi iniziative in plui, massime cun Vives e Jonathas, ma nol rive a jessi masse pericolôs des bandis di Padelli. Ancje la scuadre furlane si fâs viodi ancjemò in cualchi ocasion indenant, cun Di Natale e Maicosuel, però il risultât nol mude di un et.
Il belanç finâl al è un sucès sclagn e essenziâl pal Udin, che al à cjapât ancje un pâl cun Maicosuel. Pal Toro, che al varès vût di vê un rigôr a pro ae fin dal prin timp (Allan al met jù Santana) e magari ancje un altri inte riprese (contrast tra Benatia e Glik) e che al à cjapât une travierse cun Cerci, e à mani cualchi recriminazion cul destin e cu la direzion de gare.
Cun dut che te contabilitât de partide a pesin ancje i erôrs arbitrâi, il Turin al è someât in gjenerâl un tic masse flaput.
Pal Udin a son trê pont impuartants e un biel prin timp, che al da sperance pal avignî. In spiete almancul dal gol numar 150 di Di Natale e di chei altris cuatri ponts che a mancjin par rivâ ae “cuote 40” che e covente pe salvece, cun dut che, tal campionât di chest an, si pues domandâ e cirî alc altri ancjemò.
La prossime partide e sarà a Gjenue cuintri dal Genoa: un apontament dificil, ma ancje une ocasion per provâ a cambiâ la tendence che e viôt l’Udin pierdi masse dispès, cuant che al è lontan dal Friûl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn